མདོར་ན།སྐབས་དེའི་བོད་ཀྱི་རྩོམ་རིག་གི་བརྗོད་བྱ་གཙོ་བོ་བཅིངས་འགྲོལ་ཐོབ་མ་ཐག་པའི་མི་དམངས་ཀྱི་དགའ་སྤྲོའི་སེམས་པ་མཚོན་པ་དང་བོད་ལྗོངས་གསར་པའི་འཛུགས་སྐྲུན་ཁྲོད་ཀྱི་རླབས་ཆེ་བའི་བཟོ་སྐྲུན་སོགས་བརྗོད་བྱར་གྱུར་པའི་འཚོ་བ་གསར་པ་དང་སྤྱི་ཚོགས་ཀྱི་རྣམ་པ་གསར་པར་བསྟོད་གླུ་ལེན་པ་ནི་སྐབས་དེའི་རྩོམ་རིག་གི་བརྗོད་བྱའི་སྙིང་པོར་གྱུར་འདུགདེ་ལས་བཅིངས་འགྲོལ་ཐོབ་མ་ཐག་པའི་མི་དམངས་ཀྱི་དགའ་སྣང་མཚོན་པ་ནི་དོན་དངོས་དང་མཐུན་ཞིང་གནས་ལུགས་ལ་ངེས་པ་ཞིག་ཀྱང་ཡིན་ཏེ།སྤྱིར་སྙན་ངག་ནི་ཚེ་སྲོག་གི་ཉམས་ལེན་ལས་སྐྱེས་པའི་འཇིག་རྟེན་འཚོ་བའི་བདེ་སྡུག་གི་ཉམས་རྟོགས་དང་འཚོ་བ་ལས་རྙེད་པའི་ཚེ་སྲོག་གི་རིན་ཐང་གི་རྟོག་པ་ཟབ་མོ་མཚོན་པ་ཞིག་ཡིན་པས།སྙན་ངག་པ་ཚོས་དུས་རབས་གསར་པའི་སྤྱི་ཚོགས་འཚོ་བའི་ཉམས་ལེན་ལས་བྱུང་བའི་ཚོར་སྣང་གསར་པ་སྙན་ངག་ཏུ་གླུ་བླངས་པ་ནི་སྙན་ངག་པའི་འོས་འགན་ཡིན།འོན་ཀྱང་སྐབས་དེའི་བོད་ཀྱི་རྩོམ་རིག་བསྟོད་གླུ་གཅིག་པུའི་ནང་ན་གནས་པ་དང་།ཕྱིས་སུ་ཅུང་ཙམ་ཐལ་དྲག་པར་འཕེལ་ཏེ།རྩོམ་རིག་དོན་དངོས་ལ་མ་ངེས་པའི་ཕྱི་ཚུལ་ཅན་དང་རྣམ་པ་ཁོ་ན་གཙིགས་སུ་འཛིན་པའི་ཆབ་སྲིད་ཀྱི་རྣམ་པར་གྱུར་བས།རྩོམ་རིག་རང་གི་བགྲོད་ལམ་དང་ཅུང་ཟད་ཁ་བྲལ་ཏེ།ཡ་མ་གཟུགས་སུ་སོང་བའི་གནས་ཚུལ་དེའང་བོད་ཀྱི་རྩོམ་རིག་གི་རང་སྐྱོན་ཁོ་ན་མ་ཡིན་པར་རྒྱལ་ཡོངས་ཀྱི་གཡོ་ཐལ་ཆེ་བའི་ཆབ་སྲིད་ལམ་ལུགས་ཀྱི་དབང་ཤུགས་བཙན་པོའི་རྐྱེན་ཡིན་པར་གསལ་ལོ།།